操與袁紹相拒於官渡。紹遣使拜通征南將軍，劉表亦陰招之，通皆拒焉。通親戚部曲流涕曰：「今孤危獨守，以失大援，亡可立而待也，不如亟從紹。」通按劍以叱之曰：「曹公明哲，必定天下。紹雖強盛，而任使無方，終為之虜耳。吾以死不貳。」即斬紹使，送印綬詣操。又擊郡賊瞿恭、江宮、沈成等，皆破其眾，送其首，淮、汝之地遂定。改封都亭侯，拜汝南太守。時賊張赤等五千餘家聚桃山，通攻破之。